CELEX: 32021D0787
Language: da
Date: 2021-05-12 00:00:00
Title: Kommissionens gennemførelsesafgørelse (EU) 2021/787 af 12. maj 2021 om at give Litauen tilladelse til at nægte at give fritagelse for punktafgift på visse mundskyllemidler og kosmetisk alkohol i overensstemmelse med Rådets direktiv 92/83/EØF (meddelt under nummer C(2021) 3260) (Kun den litauiske udgave er autentisk)

17.5.2021   
               
               
                  DA
               
               
                  Den Europæiske Unions Tidende
               
               
                  L 173/3
               
            
         KOMMISSIONENS GENNEMFØRELSESAFGØRELSE (EU) 2021/787
         af 12. maj 2021
         om at give Litauen tilladelse til at nægte at give fritagelse for punktafgift på visse mundskyllemidler og kosmetisk alkohol i overensstemmelse med Rådets direktiv 92/83/EØF
         
            
               (meddelt under nummer C(2021) 3260)
            
         
         (Kun den litauiske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer (1), særlig artikel 27, stk. 5, og
         ud fra følgende betragtninger:
         
                     (1)
                  
                  
                     Formålet med direktiv 92/83/EØF er på området beskatning af alkohol at skabe de rette betingelser for oprettelsen af det indre marked og dets virkemåde. I artikel 27, stk. 1, i direktiv 92/83/EØF præciseres det, hvilke produkter der er omfattet af direktivet, og som medlemsstaterne skal fritage for punktafgift. I artikel 27, stk. 1, litra b), i direktiv 92/83/EØF fastsættes det, at denaturerede produkter, som er omfattet af direktivet, og som anvendes til fremstilling af produkter, der ikke er bestemt til konsum, skal fritages. Den ordning, der er fastlagt i direktiv 92/83/EØF, er en ordning om gensidig anerkendelse. Hvis et produkt, der er omfattet af artikel 27, stk. 1, litra b), i direktiv 92/83/EØF, er fritaget for punktafgift i én medlemsstat, kan det bevæge sig frit i hele Unionen uden at blive underlagt punktafgift. I henhold til artikel 27, stk. 5, i direktiv 92/83/EØF kan medlemsstaterne nægte at give en sådan fritagelse, hvis det pågældende produkt giver anledning til svig, unddragelse eller misbrug.
                  
               
                     (2)
                  
                  
                     Ved brev af 3. juni 2016 meddelte Litauen Kommissionen, jf. artikel 27, stk. 5, i direktiv 92/83/EØF, at landet havde nægtet at give den i artikel 27, stk. 1, litra b), i direktiv 92/83/EØF omhandlede fritagelse for punktafgift på ethanol, der er denatureret med isopropylalkohol med en mængde på 10 liter eller derunder pr. hektoliter absolut ethanol, og som anvendes i visse mundskyllemidler og kosmetisk alkohol (»de berørte produkter«). Litauen anførte, at de berørte produkter giver anledning til svig, unddragelse og misbrug i Litauen.
                  
               
                     (3)
                  
                  
                     Den 15. juni 2016 videresendte Kommissionen Litauens underretning til de øvrige medlemsstater med en opfordring til at fremsætte deres bemærkninger.
                  
               
                     (4)
                  
                  
                     På mødet i Punktafgiftsudvalget den 8. november 2016 blev medlemsstaterne enige om, at Fiscalis-projektgruppen om ordninger for afslutning af arbejdet vedrørende fuldstændigt og delvist denatureret alkohol skulle undersøge denatureringsformuleringer for kosmetiske produkter og produkter til personlig pleje og fremsætte udtalelse om, hvilken blanding der er passende for sådanne produkter. Udvalget vil tage spørgsmålet op igen, efter at Fiscalis-projektgruppen har fremsat sin udtalelse. Fiscalis-projektgruppen bemærkede, at den formulering, der anvendes i de berørte produkter, også anvendes i mange andre produkter, som ikke er bestemt til konsum. Disse andre produkter har imidlertid ikke givet anledning til svig, unddragelse eller misbrug. Det vil derfor ikke være rimeligt at indføre beskatning af alle produkter, der er denaturet med denne formulering. Kommissionen opfordrede derfor ved brev af 21. januar 2019 Litauen til at give en detaljeret beskrivelse af de berørte produkter i stedet for af denatureringsformuleringen.
                  
               
                     (5)
                  
                  
                     Ved brev af 21. august 2019 fremsendte Litauen yderligere oplysninger om de berørte produkter. Kommissionen videregav disse oplysninger til de øvrige medlemsstater. I brevet forklarede Litauen, at de berørte produkter er mundskyllemidler af mærkerne »Classic« og »Crystal« og kosmetisk alkohol af mærkerne »Yellow«, »Citrus«, »Green«, »Citrina«, »Red«, »Avietė«, »Blue« og »Juodieji serbentai« med et alkoholindhold på henholdsvis omkring 20 % vol. og 60 % vol.. De berørte produkter anvendes ikke til de hygiejnemæssige eller kosmetiske formål, der er angivet på etiketten. Det anføres i brevet, at de økonomiske aktører markedsfører disse produkter til sårbare grupper i den litauiske befolkning med henblik på indtagelse som berusende alkoholholdige drikkevarer uden at fjerne det giftige denatureringsmiddel, som er skadeligt for menneskers sundhed. De berørte produkter anvendes til konsum, og Litauen mener derfor, at de ikke bør være omfattet af en fritagelse for punktafgift. I sit brev konkluderer Litauen, at situationen giver anledning til misbrug som omhandlet i artikel 27 i direktiv 92/83/EØF.
                  
               
                     (6)
                  
                  
                     Litauen anslår desuden, at den samlede mængde af de berørte produkter, der blev solgt på det litauiske marked, udgjorde omkring 1 500 000 liter mellem 2009 og 2016, hvilket svarer til et provenutab på ca. 11 500 000 EUR eller 1 % af de samlede indtægter fra punktafgift af ethanol i Litauen i samme periode. I sit brev konkluderer Litauen, at dette giver anledning til misbrug, svig og unddragelse som omhandlet i artikel 27 i direktiv 92/83/EØF.
                  
               
                     (7)
                  
                  
                     På mødet i Punktafgiftsudvalget den 15. november 2019 drøftede medlemsstaterne beskatningen af de berørte produkter og det materiale, som Litauen havde fremlagt som dokumentation for svig, unddragelse og misbrug. Medlemsstaterne udtrykte deres støtte til, at Litauen kan sætte ind over for situationen. Medlemsstaterne udtrykte også deres støtte til at imødegå den alvorlige risiko for, at økonomiske operatører nemt kan ændre de berørte produkters mærkenavn eller foretage andre ændringer med henblik på at omgå afslaget på at give fritagelse for punktafgift efter artikel 27, stk. 1, litra b), i direktiv 92/83/EØF.
                  
               
                     (8)
                  
                  
                     Kommissionen mener, at indtaget af de berørte produkter som berusende alkoholholdige drikkevarer udgør misbrug med alvorlige negative konsekvenser for sundheden og skatteindtægterne.
                  
               
                     (9)
                  
                  
                     De økonomiske aktører, som markedsfører de berørte produkter, er omfattet af en punktafgiftsordning, der er mere fordelagtig end den ordning, der gælder for alkoholholdige drikkevarer. Litauen har desuden påvist et betydeligt tab i punktafgiftsindtægter fra ethanol, som anvendes i de berørte produkter. På grundlag af den dokumentation, som Litauen har fremlagt, og som i sagens natur er vanskelig at fremskaffe, og ud fra skønnet over tabte punktafgiftsindtægter finder Kommissionen, at de berørte produkter giver anledning til svig, unddragelse og misbrug.
                  
               
                     (10)
                  
                  
                     Eftersom de berørte produkter giver anledning til svig, unddragelse og misbrug, bør Litauen gives tilladelse til at nægte at give fritagelse efter artikel 27, stk. 1, litra b), i direktiv 92/83/EØF for disse produkter.
                  
               
                     (11)
                  
                  
                     Kommissionen finder endvidere, at de økonomiske aktører, som fremstiller de berørte produkter, nemt kan omgå et afslag på at give fritagelse efter artikel 27, stk. 1, litra b), i direktiv 92/83/EØF ved at ændre et element af de berørte produkter såsom mærkenavnet. For at undgå dette, bør Litauen også gives tilladelse til at nægte at give en sådan fritagelse for andet lignende flydende kosmetisk alkohol og andre lignende mundskyllemidler, der indtages som alkoholholdige drikkevarer.
                  
               
                     (12)
                  
                  
                     Foranstaltningerne i denne afgørelse er i overensstemmelse med udtalelse fra Punktafgiftsudvalget —
                  
               VEDTAGET DENNE AFGØRELSE:
         
            Artikel 1
            Litauen gives tilladelse til at nægte at give fritagelse for harmoniseret punktafgift på ethanol, der er denatureret med isopropylalkohol med en mængde på 10 liter eller derunder pr. hektoliter absolut ethanol, og som anvendes til fremstilling af flydende kosmetisk alkohol og mundskyllemidler som angivet nedenfor eller af lignende flydende kosmetisk alkohol eller mundskyllemidler, der ikke er bestemt til konsum, men indtages som alkoholholdige drikkevarer:
            
                        a)
                     
                     
                        mundskyllemidler med et alkoholindhold på over 20 % vol. af mærkerne »Classic« og »Crystal«
                     
                  
                        b)
                     
                     
                        kosmetisk alkohol med et alkoholindhold på over 60 % vol. af mærkerne »Yellow«, »Citrus«, »Green«, »Citrina«, »Red«, »Avietė«, »Blue« og »Juodieji serbentai«.
                     
                  
         
            Artikel 2
            Denne afgørelse er rettet til Republikken Litauen.
         
         
            Udfærdiget i Bruxelles, den 12. maj 2021.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  EFT L 316 af 31.10.1992, s. 21.